CELEX: 62018CN0447
Language: el
Date: 2018-07-09 00:00:00
Title: Υπόθεση C-447/18: Αίτηση προδικαστικής αποφάσεως την οποία υπέβαλε το Najvyšší súd Slovenskej republiky (Σλοβακία) στις 9 Ιουνίου 2018 — UB κατά Generálny riaditeľ Sociálnej poisťovne Bratislava

17.9.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/28
            
         
      Αίτηση προδικαστικής αποφάσεως την οποία υπέβαλε το Najvyšší súd Slovenskej republiky (Σλοβακία) στις 9 Ιουνίου 2018 — UB κατά Generálny riaditeľ Sociálnej poisťovne Bratislava
      (Υπόθεση C-447/18)
      (2018/C 328/37)
      Γλώσσα διαδικασίας: η σλοβακική
      
         Αιτούν δικαστήριο
      
      Najvyšší súd Slovenskej republiky
      
         Διάδικοι στην υπόθεση της κύριας δίκης
      
      
         Αναιρεσείων: UB
      
         Αναιρεσίβλητος: Generálny riaditeľ Sociálnej poisťovne Bratislava
      
         Προδικαστικό ερώτημα
      
      Μπορούν το άρθρο 1, στοιχείο κγ', το άρθρο 4 και το άρθρο 5 του κανονισμού (ΕΚ) 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας, λαμβανόμενα υπόψη από κοινού με το δικαίωμα στις παροχές κοινωνικής ασφαλίσεως και στα κοινωνικά πλεονεκτήματα, το οποίο κατοχυρώνεται στο άρθρο 34, παράγραφοι 1 και 2, του Χάρτη των Θεμελιωδών Δικαιωμάτων της Ευρωπαϊκής Ένωσης, να ερμηνευθούν, στο πλαίσιο των ιδιαίτερων χαρακτηριστικών της διαφοράς της κύριας δίκης, υπό την έννοια ότι αντιτίθενται στην εφαρμογή εθνικής ρυθμίσεως σύμφωνα με την οποία ο σλοβακικός φορέας κοινωνικής ασφαλίσεως λαμβάνει υπόψη την υπηκοότητα του αιτούντος ως βασικό όρο, προκειμένου να έχουν δικαίωμα οι αθλητικοί αντιπρόσωποι των εθνικών ομάδων να τύχουν παροχής συμπληρωματικής της συντάξεως γήρατος, μολονότι η εθνική ρύθμιση προβλέπει και ένα άλλο νομικό κριτήριο, ήτοι τη συμμετοχή του ενδιαφερομένου στην εθνική ομάδα των προκατόχων της Σλοβακικής Δημοκρατίας κρατών, συμπεριλαμβανομένης της Τσεχοσλοβακικής Σοσιαλιστικής Δημοκρατίας;